2499 อันธพาลครองเมือง (2540)

✨🌟  **2499 อันธพาลครองเมือง (2540)**

* **ชื่ออังกฤษ :** ***Dang Bireley's and Young Gangsters, Dang Bireley's Story***
* **ประเภท :** **Action / Drama / Crime / Gangster**
* **ผู้กำกับ :** นนทรีย์ นิมิบุตร
* **โครงเรื่อง :** สุริยัน ศักดิ์ไธสง
* **บทภาพยนตร์ :** วิศิษฏ์ ศาสนเที่ยง
* **กำกับภาพ :** วินัย ปฐมบูรณ์
* **ลำดับภาพ :** สุนิตย์ อัศวินิกุล
* **อำนวยการสร้าง :** วิสูตร พูลวรลักษณ์
* **บริษัทผู้สร้าง :** ไท เอ็นเตอร์เทนเมนต์
* **วันที่เข้าฉาย :** 11 เมษายน 2540
* **ระบบถ่ายทำ :** ภาพยนตร์สี เสียงในฟิล์ม 35 มม.

## **เรื่องย่อ**

*ขีดสุด ความคลั่ง วัยคะนอง*

จากเค้าโครงเรื่องจริงของ "แดง ไบเล่" นักเลงดังในยุคที่ถูกเรียกขานว่า "ยุคนักเลงครองเมือง" บนถนนเส้นทางสายนักเลงที่ชีวิตไม่เคยได้สงบสุข ต้องผ่านทั้งการต่อสู้ การหักหลัง ชีวิตรัก และการอยู่อย่างหวาดระแวงจากศัตรูรอบด้าน ที่หวังเป็นใหญ่ในเส้นทางสายอันธพาลเหมือนกัน

เรื่องราวทั้งหมดเล่าโดยผ่านความทรงจำของ เปี๊ยก วิสุทธิ์กษัตริย์ (สุริยัน ศักดิ์ไธสง-ให้เสียงบรรยายโดย รุจน์ รณภพ) ก่อนปี พ.ศ. 2500 สมัยที่กรุงเทพฯยังถูกเรียกว่าพระนคร อิทธิพลของวัฒนธรรมตะวันตกเริ่มหลั่งไหลมายังกลุ่มวัยรุ่นเมืองไทย แดง (เจษฎาภรณ์ ผลดี) เป็นหัวโจกเด็กวัยรุ่น แดงเป็นลูกของ โฉม (ปาริชาต บริสุทธิ์) คนงานบ้านโสเภณีที่ตรอกไบเล่ย์ ข้างหัวลำโพง เขาจึงสร้างปมเด่นขึ้นมาด้วยการเป็นหัวหน้าแก๊งอันธพาลเพื่อกลบปมด้อยที่เป็นลูกโสเภณี แดงมีเพื่อนสนิทคือ ปุ๊ (ศุภกรณ์ กิจสุวรรณ), ดำ (ชาติชาย งามสรรพ์), แหลม (นพชัย มัททวีวงศ์) และ เปี๊ยก (อรรถพร ธีมากร) แดงสร้างชื่อจากการสังหารเฮียหมา นักเลงท้องถิ่นในงานฉลองวันขึ้นปีใหม่ วันหนึ่งในงานเจมส์ ดีนรำลึก พวกแดงได้เจอกับนักร้องสาวคนหนึ่งชื่อ วัลลภา (แชมเปญ เอ็กซ์) วัลลภามีท่าทีสนใจแดงทั้งสองคนจึงได้รู้จักกัน ครั้งนึงปุ๊ไปมีเรื่องกับเด็กในแก๊งของเปี๊ยก ทำให้เปี๊ยกออกรับหน้าแทนจึงเกิดการทะเลาะวิวาทกันขึ้น ทำให้เปี้ยกต้องติดคุกและโดนไล่ออกจากโรงเรียนในภายหลัง เป็นชนวนเหตุให้แก๊งระเบิดขวดที่นำโดยปุ๊ และแก๊งไบเล่ย์ของแดงเกิดบาดหมางและก่อให้เกิดเรื่องราวความรุนแรงในเวลาต่อมา

ต่อมา แม่ของแดงขอให้แดงบวช แดงยอมบวช แต่ในงานบวช ปุ๊และดำก็มาป่วน แดงและพวกยิงกับปุ๊และดำกลางงาน หลายคนตาย แดงก็บาดเจ็บสาหัสหนัก ที่สุดเขาก็ไม่ได้บวช และไปเป็นลูกน้องเสี่ยจิว ผู้ทรงอิทธิพลที่ชลบุรี และท้ายที่สุดเขาก็รถคว่ำตาย ด้วยวัยเพียง 24 ปี แบบเดียวกับ เจมส์ ดีน วีรบุรุษที่เขารัก

## **Image Gallery & วีดีโอ**

* 1
* 2
* 3
* 4
* Trailer
* ดูหนัง

ผลงานใบปิดโดย Doctor Head2499 อันธพาลครองเมือง (2540)เพลง อย่าใกล้ฉัน Ost. 2499 อันธพาลครองเมือง (2540)

* **ขอขอบคุณหนังเต็มเรื่องแบบถูกลิขสิทธิ์จาก MONO Original**

## **เกร็ด**

* ภาพยนตร์เรื่องนี้สร้างหลังจากที่ตลาดภาพยนตร์ไทยเริ่มซบเซาต่อเนื่องกันหลายปีในปลายทศวรรษที่ 30 จำนวนภาพยนตร์ไทยที่เข้าฉายในโรงภาพยนตร์มีจำนวนลดลงถอยลงอย่างเห็นได้ชัด เนื้อหาส่วนใหญ่ของภาพยนตร์ไทยในยุคนั้นวนเวียนอยู่กับเรื่องวัยรุ่น นนทรีย์ นิมิบุตร ผู้กำกับโฆษณาซึ่งกระโดดมากำกับภาพยนตร์เรื่องแรก เป็นภาพยนตร์ที่มีฉากหลังในยุคโก๋หลังวัง

* ภาพยนตร์เรื่องนี้สร้างมาจากบทประพันธ์เรื่อง "เส้นทางมาเฟีย" ของ สุริยัน ศักดิ์ไธสง หรือ เปี๊ยก วิสุทธิกษัตริย์ ในเรื่อง หนังสือแต่งที่นำเค้าเรื่องมาจากเรื่องของแก๊งวัยรุ่นชื่อดัง ยุคจอมพล สฤษดิ์ ธนะรัชต์ ซึ่งที่สุดถูกปราบปรามด้วยข้อหาภัยสังคม และภาพยนตร์เรื่องนี้เขียนบทภาพยนตร์โดย วิศิษฐ์ ศาสนเที่ยง

* ภาพยนตร์เรื่องนี้ใช้นักแสดงหน้าใหม่ทั้งหมด มารับบท แดง ไบเล่ย์ ปุ๊ ระเบิดขวด ดำ เอสโซ่ เปี๊ยก วิสุทธิ์กษัตริย์ จนแจ้งเกิดให้แต่ละคนมีผลงานตามมาอย่างต่อเนื่อง

* เปี๊ยก วิสุทธิ์กษัตริย์ หรือสุริยัน ศักดิ์ไธสง ให้เสียงบรรยายโดย รุจน์ รณภพ

* ภาพยนตร์เรื่องนี้ได้รับกระแสการตอบรับเป็นอย่างดีและกวาดรายได้ไปกว่า 70 ล้านบาท ถือเปิดศักราชใหม่ให้วงการภาพยนตร์ได้อย่างสวยงาม และเปิดประตูให้วงการภาพยนตร์ไทยต้อนรับผู้กำกับหน้าใหม่เข้ามาตามความสำเร็จของนนทรีย์ นิมิบุตร

* ภาพยนตร์เรื่องนี้เมื่อออกฉายได้รับความนิยมอย่างมาก เป็นที่พูดคุยวิพากษ์วิจารณ์จนเป็นกระแสในสังคมระยะหนึ่ง ถึงเรื่องราวความจริงกับสิ่งที่ปรากฏในภาพยนตร์ เช่น หลายคนบอกว่าแดงแท้ที่จริงไม่เคยฆ่าคนและชอบกินมิลค์เช็ค, เปี๊ยก วิสุทธิกษัตริย์ เป็นบุคคลที่ไม่มีใครรู้จัก เป็นต้น

* ภาพยนตร์เรื่องนี้เป็นภาพยนตร์ไทยเรื่องแรกที่สร้างได้มาตรฐานสากล เมื่อออกไปฉายในงานเทศกาลต่างประเทศ ก็ได้รับรางวัลภาพยนตร์ยอดเยี่ยมจากงานประกวดภาพยนตร์อิสระที่ประเทศเบลเยี่ยม

* ในปี พ.ศ. 2548 ภาพยนตร์เรื่องนี้ได้คัดเป็นหนึ่งใน 100 ภาพยนตร์ไทยที่คนไทยควรดู และในปี พ.ศ. 2556 ภาพยนตร์ได้รับคัดเลือกขึ้นทะเบียนเป็นมรดกภาพยนตร์ของชาติ ประจำปี 2556 เนื่องในวันอนุรักษ์ภาพยนตร์ไทยของหอภาพยนตร์

## **รางวัล และอนุสรณ์**

* **รางวัลภาพยนตร์แห่งชาติ สุพรรณหงส์ ครั้งที่ 7**
	+ ภาพยนตร์ยอดเยี่ยม
	+ ผู้กำกับการแสดงยอดเยี่ยม (นนทรีย์ นิมิบุตร)
	+ บทภาพยนตร์ยอดเยี่ยม (วิศิษฏ์ ศาสนเที่ยง)
	+ ถ่ายภาพยอดเยี่ยม (วินัย ปฐมบูรณ์)
	+ กำกับศิลป์ยอดเยี่ยม (เอก เอี่ยมชื่น)
	+ แต่งหน้ายอดเยี่ยม (เบญจวรรณ สร้อยอินทร์)

* **รางวัลพระราชทานพระสุรัสวดี (ตุ๊กตาทอง) ประจำปี พ.ศ. 2540**
	+ บทภาพยนตร์ดัดแปลงยอดเยี่ยม (วิศิษฏ์ ศาสนเที่ยง)
	+ กำกับศิลป์ยอดเยี่ยม (เอก เอี่ยมชื่น)
	+ กำกับภาพยอดเยี่ยม (วินัย ปฐมบูรณ์)
	+ บันทึกเสียงยอดเยี่ยม (ห้องบันทึกเสียงรามอินทรา)
	+ ภาพยนตร์ยอดนิยม

* **รางวัลภาพยนตร์ไทย ชมรมวิจารณ์บันเทิง ครั้งที่ 6**
	+ ภาพยนตร์ยอดเยี่ยม
	+ นักแสดงสมทบชายยอดเยี่ยม (อภิชาติ ชูสกุล)
	+ ผู้กำกับการแสดงยอดเยี่ยม (นนทรีย์ นิมิบุตร)
	+ บทภาพยนตร์ดีเยี่ยม (วิศิษฎ์ ศาสนเที่ยง)
	+ กำกับศิลป์ยอดเยี่ยม (เอก เอี่ยมชื่น)

* **โครงการของหอภาพยนตร์ (องค์การมหาชน)**
	+ 100 ภาพยนตร์ไทยที่คนไทยควรดู ประเภทภาพยนตร์ดำเนินเรื่อง (พ.ศ. 2548)
	+ มรดกภาพยนตร์ของชาติ ครั้งที่ 3 (พ.ศ. 2556)

* **70 สุดยอดภาพยนตร์ไทยในสมัยรัชกาลที่ 9 (พ.ศ. 2561)** จัดโดย คณะกรรมการภาพยนตร์และวีดิทัศน์แห่งชาติ กระทรวงวัฒนธรรม ร่วมกับสมาพันธ์สมาคมภาพยนตร์แห่งชาติ